
Forord

Vi elsker å strikke! Å skape et helt plagg med egne hender gir mestringsfølelse, og gleden over å se plaggene i bruk gir motivasjon til å strikke mer. Gjennom vår felles kjærlighet for strikk, design, foto og skaperglede, samt god kaffe, fant vi hverandre via Instagram og skjønte raskt at vi var «strikkesjelevenner». I tillegg til jobbhverdagen, som henholdsvis jurist, psykolog og psykologspesialist, begynte vi derfor i 2014 å utvikle design og selge strikkeoppskrifter via www.paelas.com. Responsen var over all forventning, og i løpet av kort tid fikk paelas mye oppmerksomhet både nasjonalt og internasjonalt. Dette er vi både overrasket over, stolte av og veldig takknemlige for.

Vi har hele tiden hatt en visjon om å spre strikkeglede. For oss innebærer dette å leke med inspirasjon og impulser, for så å la det komme til uttrykk i et paelas-strikkeplagg. Den norske strikketradisjonen har lange røtter, men vi henter også inspirasjon utenfor strikkeverdenen, for eksempel retro Adidas-shortser, barokke møbler, et grantre ute i hagen, svømmearmringer og japansk kulturarv, for å nevne noe.

Muligheten til å påvirke et strikkeplaggs uttrykk ved å bruke andre farger eller garnkvaliteter gjør at vi stadig får lyst til å strikke nye plagg av gamle mønster, eller varianter av dem. Heldigvis er vi ikke alene om å oppleve dette, for strikkegleden ser ut til å blomstre både her hjemme og ute i verden. For oss er det ikke bare resultatet i seg selv som er målet, men hele reisen som strikkingen byr på: fra utvelgelse av garn, valg av mønster og selve strikkingen til det spennende øyeblikket når mottakeren tar på seg plagget for første gang. Det er dette paelas-strikk handler om, både i vår hverdag og i denne boken.

Fleksibilitet er et viktig stikkord når det gjelder strikk. Mange strikkeplagg kan vare lenge, passe til både gutter og jenter, til hverdags og fest, om man bare ser mulighetene. Dette har vi forsøkt å illustrere ved å vise frem de samme paelas-designene på både store og små barn og i ulike kombinasjoner. Vi håper dette kan inspirere andre til å bruke strikkeplagg enda mer!

Vi er veldig stolte av denne boken. Det ligger mye arbeid bak, men det har vært en utrolig morsom og givende prosess. Med Barnestrikk fra paelas håper vi at enda flere vil oppdage gleden ved å strikke et helt eget plagg. Boken er ment som en oppmuntring og inspirasjon, til å tørre å teste ut ulike garnkvaliteter, farger og strukturer, og på den måten skape noe helt unikt og eget. Strikking skal være gøy!

Mer paelas-strikk finner du på vår hjemmeside www.paelas.com. Om du vil kontakte oss, når du oss på paelasknits@gmail.com. Vi er aktive på Instagram som @frida_bre, @panda_mr og @madebysiri og vil gjerne se hva du strikker. Om du bruker emneknaggen #paelas og for eksempel #vevstrikkjole så finner vi det :-)

Frida, Trude og Siri

